CELEX: 62018TN0684
Language: mt
Date: 2018-11-20 00:00:00
Title: Kawża T-684/18: Rikors ippreżentat fl-20 ta’ Novembru 2018 – ZV vs Il-Kummissjoni

28.1.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 35/24
            
         
      Rikors ippreżentat fl-20 ta’ Novembru 2018 – ZV vs Il-Kummissjoni
      (Kawża T-684/18)
      (2019/C 35/30)
      Lingwa tal-kawża: il-Franċiż
      
         Partijiet
      
      
         Rikorrenti: ZV (rappreżentant: J.-N. Louis, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjonijiet tal-Kummissjoni, innotifikati permezz ta’ ittra tat-12 ta’ Frar 2018, li tiċħad il-kandidatura tar-rikorrenti għall-pożizzjoni ta’ Assistent Ombudsman u li jimlew il-pożizzjoni bin-nominazzjoni ta’ kandidat ieħor;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv, ibbażat fuq użu ħażin ta’ poter u ta’ proċedura. F’dan ir-rigward, ir-rikorrenti targumenta li l-avviż ta’ pożizzjoni vakanti COM/2017/1739 ma kienx jippermetti li jiġi ggarantit li l-kandidat magħżul effettivament ikollu t-taħriġ u l-esperjenza indispensabbli għall-eżerċizzju tal-impjieg vakanti. Barra minn hekk, ir-rikorrenti tqajjem l-argument li l-kandidat li ntagħżlet il-kandidatura tiegħu ma kellux l-kwalifikazzjonijiet meħtieġa kollha, b’mod partikolari esperjenza ta’ medjazzjoni u għarfien legali approfondit tar-Regolamenti tal-Persunal tal-Unjoni Ewropea.
               
            
                  2.
               
               
                  It-tieni motiv, ibbażat fuq il-ksur tad-Deċiżjoni tal-Kummissjoni C(2002/601) tal-4 ta’ Marzu 2002 dwar is-servizz ta’ medjazzjoni msaħħaħ, sa fejn l-Artikolu 6(3) jipprevedi li l-President tal-Kummissjoni għandu jwettaq in-nominazzjoni tal-Assistenti Ombudsmen fuq proposta tal-Ombudsman, iżda la tipprevedi proċedura ta’ preselezzjoni u lanqas l-istabbiliment ta’ lista tal-kandidati magħżula. Issa, f’dan il-każ, il-kumitat konsultattiv tan-nominazzjonijiet organizza proċedura ta’ preselezzjoni u bagħat lill-Ombudsman it-tliet kandidaturi li huwa kien għażel. Minn dan isegwi, skont ir-rikorrenti, li l-Ombudsman ma eżaminax il-kandidaturi kollha u li għalhekk huwa bi ksur tad-dispożizzjoni ppreċitata li huwa ppropona lill-President tal-Kummissjoni li jipproċedi għan-nominazzjoni tal-kandidat magħżul.
               
            
                  3.
               
               
                  It-tielet motiv, ibbażat fuq il-ksur tal-obbligu ta’ motivazzjoni li d-deċiżjonijiet ikkontestati huma vvizzjati bih.
               
            
                  4.
               
               
                  Ir-raba’ motiv, ibbażat fuq il-ksur tal-avviż ta’ pożizzjoni vakanti COM/2017/1739 u fuq l-iżball manifest ta’ evalwazzjoni. F’dan ir-rigward, ir-rikorrenti targumenta li, kuntrarjament għaliha, il-kandidat magħżul ma jissodisfax il-kundizzjonijiet meħtieġa mill-avviż msemmi iktar ’il fuq sabiex jokkupa l-impjieg kontenzjuż, jiġifieri b’mod partikolari għarfien tajjeb tar-Regolamenti tal-Persunal u tar-regolamenti applikabbli għal uffiċjali u impjegati oħra tal-Unjoni u esperjenza fis-soluzzjoni tat-tilwim.